Belgienii au făcut anunțul despre Denis Drăguș: "Asta suntem tentați să credem"
Denis Drăguș (24 de ani) continuă să impresioneze la Gaziantep, iar turcii se gândesc să-l transfere definitiv în următoarea perioadă de mercato.
Atacantul împrumutat de la Standard Liege, din campionatul Belgiei, ar putea prinde și un transfer "de vis" în următoarea perioadă. Agentul Florin Manea a dezvăluit că-și dorește să-i facă rost de un contract în Premier League, acolo unde joacă și Radu Drăgușin.
Până atunci, belgienii monitorizează atent situația lui Drăguș, care are șanse din ce în ce mai mici să rămână la Standard Liege în sezonul următor.
Ce scriu belgienii despre Denis Drăguș
Publicația footnews.be scrie că șefii clubului din Belgia plănuiesc să-l vândă pe atacantul român în vară pentru a-și recupera o parte din bani.
"În vara asta, fotbalistul de 24 de ani va reveni la Standard Liege. Drăguș este împrumut la Gaziantep, care nu are opțiune de cumpărare.
Deocamdată, este dificil de spus ce clubul din Liege va face cu el. Noi suntem tentați să credem că Standard îl va vinde pe Drăguș pentru a recupera niște bani", a notat sursa citată.
Crescut la FC Viitorul, Drăguș a fost vândut de Gică Hagi la Standard Liege în 2019, pentru 1,8 milioane de euro. Atacantul a mai fost împrumutat la Crotone și Genoa, însă se află în continuare sub contract cu formația belgiană, până în iunie 2025.
Denis Drăguș, în Premier League? Reacția englezilor după anunțul lui Florin Manea
Florin Manea, impresarul care l-a transferat și pe Radu Drăgușin în Premier League, a oferit West Ham și Crystal Palace drept exemple de echipe la care Denis Drăguș ar putea evolua în campionatul Angliei. Declarațiile agentului au fost comentate și de britanici, care văd posibil un astfel de transfer în vară.
"Planetele se pot alinia pentru un transfer al lui Drăguș în Premier League. Echipele menționate de Manea, Palace și West Ham, au probleme în compartimentul ofensiv, iar Drăguș ar putea îmbunătăți acest aspect", a scris Caught Offside.
Urmăriți SPORT.RO și pe Google News